|  |  |
| --- | --- |
|  |        |

**A földművelésügyi miniszter**

**…/2016. (…) FM rendelete**

**az Agrár Széchenyi Kártya Konstrukciók keretében nyújtott egyes kedvezőtlen piaci helyzetben lévő agrárgazdasági ágazatok támogatásáról**

A mezőgazdasági, agrár-vidékfejlesztési, valamint halászati támogatásokhoz és egyéb intézkedésekhez kapcsolódó eljárás egyes kérdéseiről szóló 2007. évi XVII. törvény 81. § (5) bekezdésében kapott felhatalmazás alapján, a Kormány tagjainak feladat- és hatásköréről szóló 152/2014. (VI. 6.) Korm. rendelet 65. § 1. pontjában meghatározott feladatkörömben eljárva – a Kormány tagjainak feladat- és hatásköréről szóló 152/2014. (VI. 6.) Korm. rendelet 4. § 7. pontjában meghatározott feladatkörében eljáró Miniszterelnökséget vezető miniszterrel egyetértésben, a következőket rendelem el:

**1. Értelmező rendelkezések**

**1. §** E rendelet alkalmazásában:

*a) Agrár Széchenyi Kártya Konstrukciók:* az Üzletszabályzatban nevesített és ott leírt feltételrendszer mellett igénybe vehető hiteltermékek, amelyek a Széchenyi Kártya Program részét képező, azon belül elkülönült szabályok szerint működő konstrukciókat jelentik;

*b) átmeneti támogatás:* az Európai Unió működéséről szóló szerződés 107. cikk (3) bekezdés c) pontja alapján az Európai Unió Bizottságának felhatalmazása alapján az egyes kedvezőtlen piaci helyzetben lévő agrárgazdasági ágazatok részére nyújtott, kedvezményezettenként összesen legfeljebb 15 000 euró, támogatás;

*c bírálati díj:* a hitelszerződés megkötésekor hatályos Üzletszabályzat szerint a hitelintézetek által kártyadíj, bírálati díj, illetve ezekkel megegyező összegű keretbeállítási jutalék vagy egyéb jogcímen beszedett díjtétel;

*d) hitelintézet:* a a KAVOSZ Pénzügyi Szolgáltatásokat Közvetítő Zártkörűen Működő Részvénytársaság (a továbbiakban: KAVOSZ Zrt.) honlapján nevesített, a KAVOSZ Zrt.-vel szerződéses kapcsolatban álló hitelintézet;

*e) igénylőlap:* az igényléséhez szükséges, Üzletszabályzatban közzétett nyomtatvány;

*f) kezességvállaló intézmény:* az Agrár-Vállalkozási Hitelgarancia Alapítvány;

*g)nehéz helyzetben lévő vállalkozás:* az európai uniós versenyjogi értelemben vett állami támogatásokkal kapcsolatos eljárásról és a regionális támogatási térképről szóló 37/2011. (III. 22.) Korm. rendelet (a továbbiakban: Korm. rendelet) 6.§-a szerinti vállalkozás;

*h)* sertés:az ex 0103921900 vámtarifaszámú, legalább 70 kg élősúlyú vágósertés vagy az elismert sertés tenyésztőszervezet igazolásával rendelkező egyed, illetve az élelmiszerlánc-felügyeleti információs rendszer szerinti, a tárgynegyedév záró napját megelőző 365 napon belül fialt tenyészkoca és a tárgynegyedév záró napját megelőző 150 napon belül termékenyített tenyészkoca süldő;

*i) támogatástartalom:* Korm. rendelet 2. § 19. pontjában meghatározott támogatási egyenérték;

*j) társult szervezet:* a KAVOSZ Zrt.-vel társulási megállapodást kötött mezőgazdasági érdekképviseleti szervezetek;

*k) tejhasznú tehén:* a termeléshez kötött közvetlen támogatások igénybevételének szabályairól szóló 9/2015. (III. 13.) FM rendelet (a továbbiakban: 9/2015. (III. 13.) FM rendelet) 1. § 15. pontja szerint;

*l) Üzletszabályzat:* a Széchenyi Kártya Programon belül kiadott, az Agrár Széchenyi Kártya Konstrukciók részletes szabályait tartalmazó, mindenkori hatályos, a KAVOSZ Zrt. honlapján közzétett üzletszabályzata.

**2. Az Agrár Széchenyi Kártya Konstrukciók keretében nyújtott egyes kedvezőtlen piaci helyzetben lévő agrárgazdasági ágazatok támogatásának célja, címzettjei és mértéke**

**2. §** (1) E rendelet vonatkozásban az Agrár Széchenyi Kártya Konstrukciók keretében nyújtott egyes kedvezőtlen piaci helyzetben lévő agrárgazdasági ágazatok támogatásának célja:

*a)* azon vállalkozások és természetes személyek támogatása, akik (amelyek) tejhasznú tehéntartással illetve sertés tartással foglalkoznak;

*b)* a vidéki munkahelyek megőrzése;

*c)* a termelés biológiai alapjainak megóvása; valamint

*d)* a mezőgazdasági vállalkozások átmeneti likviditási problémáinak áthidalása.

(2) Az (1) bekezdésben meghatározott célok elérése érdekében átmeneti támogatás nyújtható az Agrár Széchenyi Kártya Folyószámlahitelhez (a továbbiakban: Folyószámlahitel).

(3) Az Agrár Széchenyi Kártya Konstrukciók igénybevevői köre, egyúttal a támogatás címzettjei azon – az Európai Unió működéséről szóló szerződés 107. és 108. cikkének alkalmazásában a mezőgazdasági és az erdészeti ágazatban, valamint a vidéki térségekben nyújtott támogatások bizonyos kategóriáinak a belső piaccal összeegyeztethetőnek nyilvánításáról szóló, 2014. június 25-i 702/2014/EU bizottsági rendelet I. mellékletében meghatározott kis- és középvállalkozás kritériumoknak megfelelő – vállalkozások, valamint azon természetes személyek (a továbbiakban együtt: mezőgazdasági vállalkozás), akik (amelyek)

*a)* az (1) bekezdés *a)* pontja szerinti tevékenységet végeznek, és

*b)* az Üzletszabályzatban rögzített igénybevételi feltételeinek megfelelnek.

(4) Az Agrár Széchenyi Kártya Konstrukciókhoz biztosított támogatások formái:

*a)* kamattámogatás,

*b)* kezességi díjtámogatás illetve

*c)* költségtámogatás.

(5) A (3) bekezdés *a)* pontjában hivatkozott tevékenység végzését és a tenyészetében tartott, állategységben kifejezett tejhasznú tehén és sertés állományát a mezőgazdasági vállalkozás az alábbi dokumentumok hitelkéreleméhez történő csatolásával igazolja:

*a)* a termeléshez kötött közvetlen támogatások igénybevételének szabályairól szóló 9/2015. (III. 13.) FM rendelet szerinti tejhasznú tehéntartás 2016. évi támogatására vonatkozó, Mezőgazdasági Vidékfejlesztési Hivatalhoz (a továbbiakban: MVH) benyújtott támogatási kérelem „Összesítő kimutatás a 2016. évi egységes kérelem főbb adatairól” című dokumentum másolata, amely alapján a kérelemben megjelölt minden tejhasznú tehén egy állategységnek felel meg,

*b)* a NÉBIH honlapján elérhető, a mezőgazdasági vállalkozás saját tenyészetre vonatkozó, és az 1. mellékelt szerinti számítási módszertan alapján meghatározott átlagos állategységben kifejezett sertésállományról szóló igazolás kinyomtatott és a mezőgazdasági vállalkozás által aláírt példánya.

(6) Az Agrár Széchenyi Kártya Konstrukciókhoz kezességvállaló intézmény kezessége kapcsolódik. Ha a kezességi díjtámogatásra a mezőgazdasági vállalkozásnak nincs szabad átmeneti támogatási kerete, az Agrár Széchenyi Kártya Konstrukciók kezességi díjtámogatás nélkül is nyújthatóak.

(7) A támogatástartalom kiszámítása a Korm. rendelet 2. számú mellékletében foglaltak alapján történik azzal, hogy a támogatástartalom forint összegének kiszámításánál az igénylés benyújtásának időpontjában érvényes adatokat kell figyelembe venni,

(8) A (4) bekezdésben meghatározott támogatások azon Folyószámlahitelhez vehetők igénybe, ahol a hitelszerződés jelen rendelet hatályba lépést követően, de legkésőbb 2016. december 31-én került benyújtásra, és amelynek összege százezer forint pozitív egész számú többszöröse, legfeljebb az (5) bekezdésben foglaltak szerint igazolt, minden megkezdett egész állategység után legfeljebb 500 000 forint, de legfeljebb 50 millió forint mezőgazdasági vállakozásonként. A Folyószámlahitel futamideje a hitelszerződés hatályba lépésétől számított 1 év.

(9) A támogatás mértéke

a) 100% kamattámogatás a hitel teljes futamidejére;

b) 100% kezességi díjtámogatás a kezességvállalás teljes idejére;

c) a regisztrációs díj, a fedezetek egy alkalommal történő értékbecslésének költsége, az egyszeri közjegyzői díj, a hitel teljes futamidejére megfizetett bírálati díj és kezelési költség együttes összegének 100%-ára vonatkozó költségtámogatás.

(10) A (9) bekezdés *a)-c)* pontokban foglalt támogatások együttes összege mezőgazdasági vállalkozásonként nem haladhatja meg a 15 000 eurós keretösszeget..

(11) A (9) bekezdés c) alpontjában foglalt költségtámogatás általános forgalmi adó (a továbbiakban: ÁFA) levonási joggal rendelkezők esetén a költség nettó összegére, ÁFA-levonási joggal nem rendelkezők esetén a költség bruttó összegére vonatkozik.

(12) A (9) bekezdés *c)* alpontjában foglalt költségtámogatás esetén – a kezelési költségtámogatás kivételével – a támogatás összegét a támogatási kérelem benyújtását megelőző hónap utolsó napján érvényes, az Európai Központi Bank által közzétett forint/euró átváltási árfolyam alapján kell euróban meghatározni.

(13) Az Agrár Széchenyi Kártya Konstrukciók keretében létrejött ügylet támogatástartalmának kimutatásakor az átmeneti támogatás összegének euróra történő átszámításakor az igénylőlap benyújtásának hónapját megelőző hónap utolsó napján érvényes, az Európai Központi Bank által közzétett forint/euró átváltási árfolyamot kell alkalmazni.

**3. A támogatás forrása**

**3. §** A kamattámogatás, a kezességi díjtámogatás és a költségtámogatás forrása 2016-ban a Földművelésügyi Minisztérium 10032000-01220191-51200002 számú, Folyó kiadások és jövedelemtámogatások fejezeti kezelésű előirányzat-felhasználási keretszámla.

**4. A támogatás igénybevételének feltétele**

**4. §** (1) Igénylőlapot és költségtámogatás iránti kérelmet nyújthat be és ahhoz kapcsolódóan – hatályosan létrejött hitelszerződés alapján – támogatást vehet igénybe az a mezőgazdasági vállalkozás, aki (amely)

*a)* a mezőgazdasági, agrár-vidékfejlesztési, valamint halászati támogatásokhoz és egyéb intézkedésekhez kapcsolódó eljárás egyes kérdéseiről szóló 2007. évi XVII. törvény (a továbbiakban: Törvény) szerinti nyilvántartásba vételi kötelezettségének eleget tett vagy azt legkésőbb az igénylőlap benyújtásával egy időben igazolja, hogy az erre vonatkozó kérelmét benyújtotta;

*b)* nyilatkozik arról, hogy az igénylőlap benyújtásának időpontjában:

*ba)* nincs adók módjára behajtható köztartozása vagy lejárt esedékességű adótartozása, kivéve, ha az adóhatóság számára fizetési halasztást vagy részletfizetést engedélyezett,

*bb)* nem áll felszámolási, végelszámolási eljárás alatt;

*c)* a hitelkérelem benyújtásának időpontjában eleget tett az Európai Bizottság európai uniós versenyjogi értelemben vett állami támogatás visszafizetésére kötelező határozatának vagy nem áll ilyen határozat hatály alatt;

*d)* megfelel az államháztartásról szóló 2011. évi CXCV. törvény 50. § (1) bekezdés a) és c) pontjában meghatározott feltételeknek;

*e)* a hitelkérelmében nyilatkozik arról, hogy 2015. szeptember 1-jén még nem minősült nehéz helyzetben lévő vállalkozásnak;

*f)* nem rendelkezik Széchenyi Kártya Folyószámlahitellel és Agrár Széchenyi Kártya Folyószámlahitellel.

(2) Az (1) bekezdés *f)* pontjában foglalt feltétel fennállásának ellenőrzését a KAVOSZ Zrt. végzi. Az (1) bekezdés *f)* pont szerinti feltétel megszegése támogatás halmozódásának minősül, amely a Törvény szerinti jogosulatlanul igénybe vett támogatásra vonatkozó szankciók alkalmazását vonja maga után.

(3) A támogatást a mezőgazdasági vállalkozás akkor nyújtható, ha

*a)* mezőgazdasági vállalkozás nevéről

*b)* mezőgazdasági vállalkozás méretéről

a hitelkérelemben nyilatkozik.

**5. Az intézkedés lebonyolítása, a támogatás igénylése**

**5. §** (1) Az Agrár Széchenyi Kártya Konstrukciók lebonyolításával kapcsolatos feladatokat kizárólagos joggal az MVH és a KAVOSZ Zrt. látják el.

(2) Az MVH

*a)* teljesíti a KAVOSZ Zrt., valamint a kezességvállaló intézmény részére a mezőgazdasági vállalkozás nyilvántartott átmeneti támogatási keretének ellenőrzéséhez kapcsolódó (elektronikus) adatszolgáltatást,

*b)* ellátja a mezőgazdasági vállalkozások vonatkozásában az átmeneti támogatási kereteknek az ellenőrzéséhez és nyilvántartásához szükséges feladatokat,

*c)* ellátja a mezőgazdasági vállalkozások vonatkozásában az átmeneti támogatási keretekhez kapcsolódó zárolási, lekötési, továbbá szükség esetén támogatási keret felszabadítási műveleteket,

*d)* kiállítja a kamat- és kezességi díjtámogatásról, valamint a költségtámogatásról a támogatástartalom-igazolást,

*e)* elvégzi a támogatáslehívási kérelmekkel kapcsolatos hatósági feladatokat és

*f)* folyósítja a támogatást.

(3) A KAVOSZ Zrt.

*a)* ellátja az Agrár Széchenyi Kártya Konstrukciók

*aa)* koordinálásával és

*ab)* lebonyolításával

kapcsolatos feladatokat.

(4) Az (3) bekezdés *a)* pont *ab)* alpontja vonatkozásában a lebonyolítás során ellátja a támogatások elszámolásával, az informatikai rendszer fejlesztésével és üzemeltetésével kapcsolatos feladatokat.

**6. §** (1) A mezőgazdasági vállalkozás az igénylőlapot az Üzletszabályzatban nevesített szervezetek területileg illetékes irodáiban folyamatosan nyújthatja be azzal, hogy a 2. § (9) bekezdés *a)-c)* pontjában foglal támogatások kizárólag a 2016. december 31-ig benyújtott hitelszerződésekkel összefüggésben folyósíthatók. A mezőgazdasági vállalkozásnak az igénylőlaphoz csatolnia kell mindazon dokumentumokat, amelyet az Üzletszabályzat előír, és nyilatkoznia kell az Üzletszabályzatban előírt feltételek elfogadásáról. Amennyiben a mezőgazdasági vállalkozás rendelkezik társult szervezet által kibocsátott ajánlással – amely igazolja, hogy mezőgazdasági tevékenységet folytat – úgy azt az igénylőlaphoz csatolni kell, amely regisztrációs díjfizetési kedvezményre jogosít.

(2) A KAVOSZ Zrt. a hitelszerződés megkötését követő 10 napon belül adatot szolgáltat az MVH részére a kamattámogatás, a kezelési költségtámogatás és a kezességi díjtámogatás támogatástartalmáról.

(3) Az MVH a kamattámogatásról, a kezelési költségtámogatásról és a kezességi díjtámogatásról támogatástartalom-igazolást állít ki, amelyet a a KAVOSZ Zrt.-től kapott adatok beérkezését követő harminc napon belül megküld a mezőgazdasági vállalkozás részére.

(4) A 2. § (9) bekezdés *c)* pontjában foglalt, kezelési költségen kívüli költségtámogatás esetén az MVH a 7. § (3) bekezdés szerinti támogatási kérelem beérkezésétől számított hatvan napon belül tájékoztatja a mezőgazdasági vállalkozást a támogatástartalomról.

**6. Kifizetés**

**7. §** (1) A hitelintézet a támogatáslehívási kérelmet a megelőlegezett kamattámogatásra és kezelési költségtámogatásra vonatkozóan naptári negyedévente, a tárgynegyedévet követő hónap végéig, a kezességi díjtámogatásra vonatkozóan a hitelszerződés hatálybalépését követő hónap végéig az MVH által rendszeresített és honlapján közzétett nyomtatványon nyújtja be a KAVOSZ Zrt. részére, amely a támogatáslehívás igény előzetes adminisztratív ellenőrzését követően továbbítja azt az MVH –hoz.

(2) Az (1) bekezdés szerinti támogatáslehívási kérelmek MVH-hoz történő beérkezésétől számított tizenöt napon belül meghozott döntést követően az MVH haladéktalanul folyósítja a hitelösszeghez kapcsolódó kamat- és kezességi díjtámogatást, valamint kezelési költségtámogatást a hitelintézet részére.

(3) A 2. § (9) bekezdés *c)* pontjában foglalt kezelési költségen kívüli támogatások igénybevételéhez a mezőgazdasági vállalkozás a hitelszerződés hatályba lépését követő 15 napon belül az MVH által rendszeresített és honlapján közzétett nyomtatványon támogatási kérelmet nyújthat be az MVH-hoz. A támogatási kérelemhez csatolni kell a mezőgazdasági vállalkozás által igényelt támogatási igényt alátámasztó számlák, számviteli bizonylatok másolatát, valamint a költségek és díjak megfizetését igazoló bizonylatok másolatát. Az MVH a támogatási kérelemről az igénylő rendelkezésre álló szabad átmeneti nemzeti támogatási keretének függvényében döntést hoz, és a támogatás megállapítása esetén gondoskodik a költségtámogatás mezőgazdasági vállalkozás részére történő folyósításáról.

(4) Ha az Agrár Széchenyi Kártya Konstrukciók keretében létrejött hitelszerződéshez kapcsolódóan a hitelszerződés futamidejének lejárta előtt

*a)* a hitelszerződés a hitelintézet vagy a mezőgazdasági vállalkozás általi felmondására vagy a hitelszerződés közös megegyezéssel történő megszüntetésére,

*b)* a hitelkeret összegének csökkentésére, vagy

*c)* a hitelkeret ütemezett visszafizetésére

kerül sor, a hitelintézet legkésőbb az *a)* pont szerinti esetben a hitelszerződés felmondását vagy megszüntetését, míg a *b)* és *c)* pont szerinti esetekben a módosítást rögzítő hitelszerződés hatálybalépését követő 40 napon belül elszámol az MVH által korábban folyósított kezességi díjtámogatás időarányos részével.

(5) A (3) bekezdés szerinti elszámolás esetén a hitelintézet a kezességi díjtámogatás jövőben fel nem használt részét az MVH Magyar Államkincstárnál vezetett 10032000-00287560-00000031 Szabálytalanságok lebonyolítási számlájára visszautalja.

(6) A támogatás (4) bekezdés szerinti visszafizetésével egyidejűleg a hitelintézet – a kapcsolódó támogatástartalom módosításának KAVOSZ Zrt. felé történő kezdeményezése mellett – írásban tájékoztatja az MVH-t a visszafizetéssel érintett ügyletről, valamint a visszafizetés indokáról.

(7) A hitelintézet vonatkozásában a Törvény 56. § (2) bekezdés *i)* pontját nem kell alkalmazni.

**7. Záró rendelkezések**

**8. §** Ez a rendelet a kihirdetését követő napon lép hatályba.

**9. §** Ez a rendelet a mezőgazdasági és az erdészeti ágazatban, valamint a vidéki térségekben nyújtott állami támogatásokról szóló, 2014–2020 időszakra vonatkozó európai uniós iránymutatás (30) pontjának hatálya alá tartozó támogatásokat tartalmaz.

1. melléklet /2016 ( . .) FM rendelethez

**Számítási módszertan a sertés a NÉBIH honlapján elérhető a sertéstenyészetekben megállapítható átlagos számosállategység meghatározására**

SZÁE: /2016 ( . .) FM rendelet szerinti átlagos számosállategység

*t:* adott termelő

*H*: sertés ENAR-ba hiánytalan adatszolgáltatással lejelentett és berögzített, a vizsgált időszakban havonta kiszállított hízólétszám

*K*: sertés ENAR-ba hiánytalan adatszolgáltatással bejelentett és élőként nyilvántartott, jelölt tenyészsertés létszám 2016. június 30-i napra vonatkozóan

Vizsgált időszak: 2015. július 1 - 2016. június 30. *(i=1-12)*

$$SZÁE \_{t}=\frac{\sum\_{i=1}^{12}H}{2}\*0,3+K\*0,5$$